«Հետքը» զրուցել է նաև տարբեր իրավաբանների հետ: Փաստաբան Հովիկ Արսենյանը նշում է, որ այսօրինակ դեպքերի պատճառով էլ մարդիկ հարցնում են՝ որտե՞ղ մնաց մեր Սահմանադրության 1-ին հոդվածը, ո՞ւր է այդ իրավական պետությունը. «Մեծ ցավ եմ ապրում, ուղղակի չեմ կարողանում պատկերացնել, որ դատախազությունը նման պատասխան է տվել»: Ըստ Արսենյանի՝ իրավապահները պետք է անհապաղ ձեռնարկեին մի շարք գործողություններ. «Պետք է նյութեր նախապատրաստվեին, գուցե առաջին հերթին նշանակվեր դատաբժշկական փորձաքննություն և պարզվեր՝ քաղաքացու երիկամն իսկապե՞ս հանված է, առողջական ինչպիսի հետևանքներ է դա առաջացրել… »: